አብን የአምነስቲ ኢንተርናሽናል ሪፖርት ሙያዊ   ገለልተኝነትን ያልተከተለ መሆኑን አስታወቀ
አዲስ አበባ፦ የአማራ ብሔራዊ ንቅናቄ /አብን/አምነስቲ ኢንተርናሽናል ሰሞኑን ያወጣው ሪፖርት ሙያዊ ገለልተኝነት ያልተከተለ መሆኑን አስታወቀ። ጉዳዩ ድርጅቱን፣ ለሰብአዊ መብቶች መከበር በሃቅ ተግተው የሚሠሩ ወገኖችንና ጥቃት የደረሰባቸውን ወገኖች ጭምር በእጅጉ ያሳዘነ መሆኑን አመለከተ።
ንቅናቄው የአምነስቲ ኢንተርናሽናል ያጣውን ሪፖርት አስመልክቶ ትናንት ባወጣው መግለጫ ፣ ቀደም ሲል የሰብአዊ መብቶች አያያዝን አስመልክቶ “አምነስቲ ኢንተርናሽናል” ሲያወጣቸው ከነበሩ በአንፃራዊነት የተሻለ ገለልተኝነት ከነበራቸው ሪፖርቶች በተለየ መልኩ የተጠናቀረው ይህ ሪፖርት በደል የደረሰበትን ወገን በበዳይነት ፈርጆ ማቅረቡን ገልጿል። ይህ በተለይ ለሰብአዊ መብቶች ጥበቃ እሠራለሁ ከሚል ተቋም ፍፁም የማይጠበቅ መሆኑን አመልክቷዋል።
በርግጥ በፍስኃ ተክሌ መሪነት ተጠናቅሮ የቅረበው የአምነስቲ ሪፖርት ወገንተኛ እና የተዛባ መሆኑ ያን ያክል አስደንጋጭ ሊሆን አይችልም ያለው መግለጫው፣የትሕነግ ቅጥረኛ በሆነ ግለሰብ መሪነት የተጠናቀረ የሰብአዊ መብቶች ሪፖርት ከጅምሩ የፍላጎት /ጥቅም/ ግጭት/ (conflict of interests) እንደሚኖርበት እና ገለልተኛ እንደማይሆን ለመገመት አይከብድም ብሏል።
ሪፖርቱ አምነስቲ ኢንተርናሽናል አራምዳቸዋለሁ ከሚላቸው ከእውነት፣ ከፍትህና ከሰብአዊነት መርኆዎች በተፃራሪ የተደረሰ መሆኑ ተቋሙ አለኝ ለሚለው አጠቃላይ ተአማኒነት ትልቅ ፈተና እንደሚሆን አመልክቷል።
ጉዳዩ የንቅናቄው፣ ለሰብአዊ መብቶች መከበር በሃቅ ተግተው የሚሠሩ ወገኖችንና እንዲሁም ጥቃት የደረሰባቸውን ወገኖች ጭምር በእጅጉ ያሳዘነ ነው። በዚህ ረገድ “አምነስቲ ኢንተርናሽናል” ጉዳዩን በጥልቀት በመመረመር ተገቢውን የእርምት እርምጃ እንደሚወሰድ ተስፋ እናደርጋለን ብሏል። 
ሪፖርቱ ያለበትን ጉልህ ስህተት እና ጥፋት በአግባቡ መርምሮ እና ተገንዝቦ የማያሰራ በሚል እንዲያነሳው እና በምትኩ በትክክል እና በገለልተኛ ሁኔታ ሪፖርቱን እንዲያጠናቅር እንጠብቃለን ያለው መግለጫው፣ አብን በዜጎች ላይ በየትኛውም አካባቢና ሁኔታ የሚፈፀሙ የሰብአዊ መብት ጥሰቶች መቆም እንዳለባቸው ይገነዘባል፣ ለዚህም የበኩሉን ለመወጣት ዝግጁ ነው ሲል በመግለጫው አመልክቷል።
በሕዝባችን ላይ እስካሁን የተፈፀሙ የዘር ማጥፋት ወንጀሎች በአግባቡ ተመርምረው ፍትህ ማግኘት እንዳለባቸው ያመለከተው መግለጫው፣ ወንጀለኞች ያለተጠያቂነት እየተንቀሳቀሱ ያሉበት እና ይባስ ብሎ ወንጀለኞች የግፍ ሥርዓታቸውን ለመዘርጋት የሚያስችላቸውን ሥልጣን ለመያዝ የሚያማትሩበት በር በሕግ ዝግ መደረግ እንዳለበት ለማሳሰብ እንወዳለን ብሏል።አዲስ ዘመን ግንቦት 24/2012በጋዜጣው ሪፖርተር